Danskerne er igen verdens lykkeligste folk.

I hvert fald hvis man skal tro på FN, som torsdag offentliggjorde rapporten »World Happiness Report 2016 Update«.

Siden den første rapport kom frem i 2012, har Danmark ligget blandt de lykkeligste folkefærd. Men i 2015 blev vi overhalet af både Schweiz og Island.

Når vi nu igen kan kalde os verdens lykkeligste folkefærd, skyldes det ifølge rapporten vores velfærdssystem.

Således bygger rapportens konklusioner på forskellige faktorer som helbred og lægebehandling. Også relationer til familie, jobsikkerhed, politisk frihed og graden af korruption spiller ind.

Demografiprofessor ved Syddansk Universitet Kaare Christensen siger til AP, at danskernes lykke blandt andet skyldes, at vi er nemme at stille tilfredse.

»Danskerne er glade for, hvad de får,« siger han.

Ifølge Christian Bjørnskov, økonomiprofessor på Aarhus Universitet, skyldes kåringen også danskernes følelse af fællesskab.

»Danskerne stoler på hinanden. Når vi står sammen, kan vi lykkes med alting, samtidig med at vi har en stærk tro på, at vi har selvbestemmelse over vores eget liv,« siger han.

På rapportens andenplads ligger Schweiz, skarpt efterfulgt af Island, Norge og Finland.